Neljandat suve toimuv LasnaKino programm algab täna traditsiooniliselt Kivila pargis kell 20.30. MTÜ Lasnaidee korraldatud üritus toob kokku lasnamäelasi ja teisi külalisi, et avastada Lasnamäe looduskauneid paiku ning saama osa erilisest kultuurielamusest.

Koostöös USA saatkonnaga linastub dokumentaalfilm linnakunstist "Mele Murals", mis räägib kaasaegse grafiti ja iidse Hawaii kultuuri liikumapanevast jõust noore Hawaii generatsiooni jaoks. Loo keskmes on kaks tunnustatud kohalikku tänavakunstnikku, noored hawaiilased ning Waimea maapiirkonna kogukond. Taustaks hawaii keele ja kultuuri taassünd viimase kahekümne aasta jooksul, jutustavad tänavakunstnikud, kuidas nende tegevus on viinud neid isiklikele rännakutele leidmaks oma juuri, identiteeti ning vastutust kodukogukonna ees.

Flmile eelneb umbes tunniajane kaasav arutelu tänavakunstnikuga ning Narva Linnavalitsuses linnakunstniku ametis oleva Deniss Polubojaroviga. Vestleme, milleks tasub linnakunsti panustada, mida saab üldse pidada linnakunstiks ning millised mõjusid see linnapilti kaasa toob. Moderaatoriteks on kohaliku Lasnamäe noorteklubi Active noored, kes juhivad arutelu samaaegselt eesti ja vene keeles.

21.–25. augustil toimuva LasnaKino eesmärk on elavdada Lasnamäe linnaruumi, innustada inimesi kasutama selle täit potentsiaali ja tutvustada Lasnamäed kui põnevat kultuurisündmuspaika.

Korraldajad on valinud LasnaKino linastusteks viis erineva iseloomuga roheala, et näidata Lasnamäe mitmekesisust ning pakkuda külalistele avastamisrõõmu. Navigeerimiseks saab kasutada spetsiaalset Google Mapsi kaarti.

Filmiprogrammi valikus on tunnustatud linateosed erinevatest žanritest, valikus on nii kodumaised kui ka rahvusvahelised filmid, mida linastatakse originaalkeeles eesti ja vene subtiitritega.

◉ 21.08 Kivila park (Kivila 42)

"MELE MURALS"

2016 | rež Tadashi Nakamura | USA | dokumentaal





Mele Murals Trailer from Tadashi Nakamura on Vimeo.



◉ 22.08 Laagna aed (Võru 11)

"WESTERN"

2017 | rež Valeska Grisebach | Saksamaa | draama







◉ 23.08 Liikuri roheala (Liikuri 26)

"AHTO. UNISTUSTE JAHT"

2018 | rež Jaanis Valk | Eesti | dokumentaal





AHTO. UNISTUSTE JAHT treiler 2018 from erik norkroos on Vimeo.



◉ 24.08 Arbu roheala (Arbu 15)

"VEHKLEJA"

2015 | rež Klaus Härö | Eesti-Soome-Saksamaa | draama







◉ 25.08 Pae park (punase silla juures)

"MALEV"

2005 | rež Kaaren Kaer | Eesti | komöödia





Kuigi kinosündmuspaik on varustatud 150 istumiskohaga, paluvad korraldajad võtta võimalusel kaasa oma istumisalus või tool ja varustada end pleediga ning riietuda vastavalt ilmale. Sajuse ilma korral tasub kasutada vihmavarjude asemel vihmakeepe, et mitte varjata kinovaatamise ajal teiste külaliste vaatevälja.

Samuti paluvad LasnaKino korraldajad paluvad külalistel läbida väike check-in ja täita lühike ankeet, et paremini arvestada publiku suuruse ja ootustega.